b'\n_START_ARTICLE_\nMa\xc5\xbeoji Venecija (Vokietijos kolonija)\n_START_SECTION_\nIstorija\n_START_PARAGRAPH_\n1519 m. prie\xc5\xa1 \xc5\xa0ventoji Romos imperijos imperatoriaus rinkimus imperatorius Karolis I (v\xc4\x97liau gav\xc4\x99s Karolio V vard\xc4\x85) i\xc5\xa1 Velzeri\xc5\xb3 ir Fugeri\xc5\xb3, \xc4\xafvairiais vertinimais, pasiskolino nuo 143 iki 159 t\xc5\xabkstan\xc4\x8di\xc5\xb3 taleri\xc5\xb3. Rinkimuose Karolis V nugal\xc4\x97jo Pranc\xc5\xabzijos karali\xc5\xb3, ta\xc4\x8diau gr\xc4\x85\xc5\xbeinti bent dalies skolos jis negal\xc4\x97jo. Kaip u\xc5\xbestatat\xc4\x85, pagal 1528 m. kovo 27 d. Madride pasira\xc5\xa1yt\xc4\x85 Venesuelos sutart\xc4\xaf, Velzeriai gavo valdymo teises Ispanijos kolonijoje Venesueloje, pavadintoje Ma\xc5\xbe\xc4\x85ja Venecija. Velzeriams buvo suteikta teis\xc4\x97 skirti ir \xc5\xa1alinti \xc4\xafgytos teritorijos gubernatorius bei valdininkus, jie buvo atleisti nuo muito ir uosto rinkliav\xc5\xb3 Sevilijoje, tuomet tur\xc4\x97jusioje prekybos su Venesuela monopol\xc4\xaf. Velzeriai gavo teis\xc4\x99 \xc4\xaf 4\xc2\xa0% viso kompanijos pelno, o taip pat 90\xc2\xa0% (v\xc4\x97liau 80\xc2\xa0%) vis\xc5\xb3 randam\xc5\xb3 brangi\xc5\xb3j\xc5\xb3 metal\xc5\xb3, o j\xc5\xb3 atsi\xc5\xb3stiems persik\xc4\x97l\xc4\x97liams tur\xc4\x97jo b\xc5\xabti suteikiama \xc5\xbeem\xc4\x97s dalis. I\xc5\xa1 savo pus\xc4\x97s, Velzeriai \xc4\xafsipareigojo pastatyti ir apgyvendinti du miestus ir tris tvirtoves._NEWLINE_1529 m. pirmasis gubernatorius Ambrozijus Eingeris su 281 kolonistu atvyko \xc4\xaf Venesuelos sostin\xc4\x99 Nauj\xc4\x85j\xc4\xaf Augsburg\xc4\x85 (dab. Koras). Tais pa\xc4\x8diais metais prad\xc4\x97ta statyti Nauj\xc4\x85j\xc4\xaf Niurnberg\xc4\x85 (dab. Marakaibas). I\xc5\xa1 prad\xc5\xbei\xc5\xb3 planuota gauti peln\xc4\x85 i\xc5\xa1 prekybos druska, auksu ir vergais. Velzeriai buvo atsigaben\xc4\x99 vokie\xc4\x8di\xc5\xb3 kalnakasi\xc5\xb3 darbui aukso kasyklose ir 4000 Afrikos verg\xc5\xb3 darbui cukranendri\xc5\xb3 plantacijose. Daugelis kolonist\xc5\xb3 mir\xc4\x97 nuo tropini\xc5\xb3 lig\xc5\xb3, kurioms jie netur\xc4\x97jo imuniteto, be to, juos puldavo ind\xc4\x97nai, sutik\xc4\x99 savo \xc5\xbeem\xc4\x97se aukso ie\xc5\xa1kotojus. V\xc4\x97liau paai\xc5\xa1k\xc4\x97jo, kad pelningiausias verslas buvo prekyba vergais. Vokie\xc4\x8di\xc5\xb3 kolonist\xc5\xb3 veikla k\xc4\x97l\xc4\x97 didel\xc4\xaf nepasitenkinim\xc4\x85 i\xc5\xa1 \xc4\x8dia gyvenusi\xc5\xb3 ispan\xc5\xb3 pus\xc4\x97s, tam prie\xc5\xa1inosi vietiniai ind\xc4\x97nai. Karaliui plauk\xc4\x97 skundai apie kolonist\xc5\xb3 vykdytus \xc5\xbeiaurumus ir kitus nusikaltimus prie\xc5\xa1 vietinius gyventojus. 1536 m. Koro arkivyskupo pra\xc5\xa1ymu buvo sukurta tyrimo komisija patikrinti kaltinimus, ta\xc4\x8diau nei gubernatoriui Georgui Hohermutui, kuris sureng\xc4\x97 ekspedicij\xc4\x85 ie\xc5\xa1koti Eldorado, nei jo pavaduotojui Nikolausui Federmanui, kuris taip pat i\xc5\xa1vyko \xc4\xaf ekspedicij\xc4\x85 1537 m., teisingumo klausimai ner\xc5\xabp\xc4\x97jo. 1546 m. Karolis V anuliavo Venesuelos sutart\xc4\xaf, nes Velzeri\xc5\xb3 kolonijin\xc4\x97 politika nepasiteisino: gubernatoriai r\xc5\xabpinosi vien asmenine gerove, maistas, arkliai ir ginklai ir toliau buvo pristatomi i\xc5\xa1 Karib\xc5\xb3 j\xc5\xabros sal\xc5\xb3, Marakaibas primin\xc4\x97 griuv\xc4\x97sius, Koras nustojo vykd\xc4\x99s sostin\xc4\x97s funkcijas, o vietiniai ind\xc4\x97nai, kaip ir anks\xc4\x8diau, nebuvo atversti \xc4\xaf krik\xc5\xa1\xc4\x8dionyb\xc4\x99. Iki 1556 m. Bartolom\xc4\x97jas Velzeris dar band\xc4\x97 atgauti savo teises \xc4\xaf \xc5\xa1i\xc4\x85 kolonij\xc4\x85, bet galiausiai jis prarado Venesuel\xc4\x85, taip pat ir Nikolauso Federmano krovinius Kolumbijos sand\xc4\x97liuose.'